Så fikk han politiet på besøk...

GJORDE SUSEN: Stig Dalhaugs «politimann» satte en effektiv stopper for råkjøringen i nabolaget. Foto:Privat,

Stig (36) var lei av råkjøringen - laget sin egen UP-patrulje

Råkjøringen tok slutt da Stig Dalhaug plasserte sin egen, hjemmelagde politimann i veikanten på Grasmyr på Senja.

Irene Rønold

Oppdatert 6. august 2015

Artikkelen er over fem år gammel

Tobarnsfaren Stig Dahlhaug (36) fra Senja har lenge irritert seg over den store farten som mange bruker når de kjører forbi Grasmyr.

– Det er en 60-sone, men vi er plaget med at både tungtransport og vanlig trafikk kjører veldig fort her. Det er heller ingen gang og sykkelsti, og det er småbarnsfamilier som bor her. Så det er mange i bygda som plages av det samme, sier Dahlhaug til VG.

Det var TV2 som først omtalte saken.

Dahlhaug og samboeren Wanja har bodd i området siden 2011. Både de og naboene har lenge fryktet at det må skje noe alvorlig før det blir gjort noe med hastigheten. Derfor valgte Dahlhaug å ta saken i egne hender – og satte opp sin egen trafikkpoliti-mann.

GODKJENT: Politiet ble varslet om stuntet til Dalhaug, og kom for å ta bilder. – Jeg måtte ringe dem dagen etter, for å spørre om jeg kunne la den stå. Det var greit, sier Dalhaug. Foto:Privat,

Voldsom effekt

– Tanken var at det skulle være en liten vekker, for å få fokus på at hastigheten er for stor, sier Dahlhaug.

Han forteller at det er fryktelig enkel sak han har bygd.

– Den er laget av en gammel sekketrille, en svart genser og en gul vest. Og så har den en hockeyhjelm med bandana, og solbriller, sier Dahlhaug.

Laserpistolen lagde han av en stjernekikkert. Og resultatene lot ikke vente på seg:

– Det gjorde susen, det. Det hadde en voldsom effekt. Trafikken gikk i 60, og bilene kjørte pent, forteller han.

Ringte politiet

– Det overraska oss litt at det ikke var mer som skulle til. Vi fikk jo nesten hakeslepp da vi så hvor fort farten gikk ned.

Dahlhaug forteller at han har fått mange gode tilbakemeldinger - selv om det var enkelte som ikke var spesielt begeistret for påfunnet. Forrige fredag dukket politiet opp, etter at de hadde blitt varslet av noen forbannede trafikanter.

– De tok et bilde, og dro videre. Så jeg måtte ringe dem dagen etter, og spørre om jeg kunne la den stå. Da sa de at de bare skulle sjekke om det var noe trafikkfarlig, og at det etter deres vurdering var greit at den ble stående, sier Dahlhaug.

Politiet foreslo sågar at han godt kunne bygge en politibil også – men det tror ikke Dahlhaug at han skal gi seg i kast med med det første.

Kan dukke opp igjen

Og det er ingen tvil om at det var dukken som førte til fartsreduksjonen. Da Dalhaug etter et par dager valgte å ta bort dukken igjen, var trafikken raskt tilbake til det gamle.

– Hva tenker du om at du må sette opp en politi-dukke for at farten skal gå ned?

– Man begynner jo å tenke litt. Det er litt synd at det må gå så langt at det skjer noe før hastigheten blir senka. Vi naboene håper vi skal få satt ned fartsgrensa litt, sier Dahlhaug.

Han utelukker ikke at politidukken dukker opp igjen. Over tid vil nok folk bry seg mindre, tror Dahlhaug, men hvis han har den fremme med jevne mellomrom vet jo ikke folk om det er en UP-patrulje eller dukken som står i veikanten.

– Det er ikke for å prøve å ta noen. Det er egenltlig bare å få litt fokus på det, så folk kanskje kan slippe høyrefoten litt, sier han.

Publisert: 06.08.15 kl. 21:11 Oppdatert: 06.08.15 kl. 21:32

Mer om Trafikk